Дзейнасць дабрачыннай арганізацыі немагчыма без добраахвотных памочнікаў. Валанцёрскі рух падтрымліваюць настаўнікі і вучні школ, научэнцы ліцэя. Сярод найбольш яркіх падзей на працягу года – акцыі з іх удзелам: “Калядная ёлка жаданняў”, “Дабро дару”, “У школу разам”, “Клопат”, вясенні тыдзень дабра. Пры Дорскай школе дзейнічае валанцёрскі атрад “Прымула” пад кіраўніцтвам Таццяны Кулік-Панарад, якая з’яўляецца памочнікам старшыні раённай арганізацыі. 18 мая вучань названай установы адукацыі Артур Харлінскі – валанцёр арганізацыі – правёў навучальныя інфасесіі па ўводным курсе валанцёрства сярод школьнікаў. Адбылася таксама агітацыйная кампанія “Я – валанцёр Чырвонага Крыжа і гэтым ганаруся”. Праведзены ўводны курс па фандрэзінгу (збор сродкаў для правядзення дабрачынных мерапрыемстваў) для пачынаючых валанцёраў з сельскагаспадарчага прафесійнага ліцэя. У гэтай установе вучацца 15 сірот. Кожны з іх таксама атрымаў дапамогу. Пры падтрымцы прадпрымальнікаў для іх набыты абутак і адзенне.